b'\n_START_ARTICLE_\nJo\xc5\xbeef Slobodnik\n_START_SECTION_\n\xc5\xbdivljenjepis\n_START_PARAGRAPH_\nJo\xc5\xbeko Slobodnik se je rodil 12.avgusta 1885 na Radovici pri Metliki kot Jo\xc5\xbeef Slobodnik, o\xc4\x8detu kmetu Juretu Slobodniku in materi gospodinji Mariji rojeni Klauzer. Mati je bila vdova z dvema otrokoma (Ano in Martinom), v zakonu pa se je rodilo \xc5\xa1e 6 otrok (Jure, Marija, Katarina, Janez, Matija in kot zadnji Jo\xc5\xbeko). Kmetija je bila revna, otrok je bilo veliko, zato Jo\xc5\xbeko po osnovni \xc5\xa1oli, ki jo je obiskoval v doma\xc4\x8dem kraju, ni mogel nadaljevati \xc5\xa1olanja  na novome\xc5\xa1ki gimnaziji, kar si je \xc5\xbeelel. _NEWLINE_Jo\xc5\xbeko je bil bister, pismen in imel je lepo pisavo. Dokler ga niso vpoklicali v avstro-ogrsko vojsko na odslu\xc5\xbeenje voja\xc5\xa1kega roka, se je pre\xc5\xbeivljal kot pisar na sodi\xc5\xa1\xc4\x8du in pri odvetnikih. _NEWLINE_Poro\xc4\x8dil se je 2. december 1912 v Celovcu z Gorenjko Marijo Rant. Otrok nista imela. Do svoje smrti je z \xc5\xbeeno \xc5\xbeivel v Ljubljani, kjer je tudi pokopan.\n_START_SECTION_\nVoja\xc5\xa1ka kariera\n_START_PARAGRAPH_\nKo so ga leta 1914 vpoklicali v avstro-ogrsko vojsko na odslu\xc5\xbeenje voja\xc5\xa1kega roka, je v njej ostal kot administrativni podoficir. Ob izbruhu prve svetovne vojne je bil Jo\xc5\xbeko star trideset let.  Konec vojne je do\xc4\x8dakal v poljsko-topni\xc5\xa1kem polku \xc5\xa1t. 128, s katerim se je 1918. leta zna\xc5\xa1el v Mariboru, kamor se je ob razpadu Avstro-Ogrske monarhije z vseh strani stekala razpu\xc5\xa1\xc4\x8dena vojska, ali kakor je napisal v svojem razglasu \xe2\x80\x93 pozivu k mobilizaciji general Rudolf Maister, \xc2\xbbvalijo se armade vseh narodnosti domov\xc2\xab. _NEWLINE_Ob razpadu  Avstro-Ogrske in nastanku dr\xc5\xbeave Slovencev, Hrvatov in Srbov (SHS) in Avstrije med dr\xc5\xbeavama ni bila dolo\xc4\x8dena meja in sta si predvsem obmejne kraje lastili obe dr\xc5\xbeavi. Novonastala Narodna vlada v Ljubljani temu problemu ni namenjala dovolj pozornosti. Ob\xc4\x8dinski svet mesta Maribor, ki so ga sestavljali predvsem predstavniki nem\xc5\xa1kih me\xc5\xa1\xc4\x8danskih strank, je 30. oktobra 1918 sprejel sklep, da je Maribor del Avstrije. Vendar so se mariborski Nemci bali za svoja \xc5\xbeivljenja in za svoje premo\xc5\xbeenje, zato so takti\xc4\x8dno popu\xc5\xa1\xc4\x8dali Slovencem. Bili so prepri\xc4\x8dani, da bo Maribor ostal nem\xc5\xa1ki. To nem\xc5\xa1ko neodlo\xc4\x8dnost so izkoristili narodnostno zavedni Slovenci, Verstov\xc5\xa1ek, predsednik Narodnega sveta za \xc5\xa0tajersko, Rosina, podpredsednik Narodnega sveta za \xc5\xa0tajersko in tudi drugi, ki so pomagali Rudolfu Maistru, da je s soglasjem Narodnega sveta za \xc5\xa0tajersko 1. novembra 1918 prevzel voja\xc5\xa1ko oblast v Mariboru, bil imenovan v \xc4\x8din generala in prevzel poveljevanje vsem enotam na slovenskem \xc5\xa0tajerskem. _NEWLINE_Dogodki, ki so jih spro\xc5\xbeili pogumni posamezniki z Rudolfom Maistrom na \xc4\x8delu, so vodili do prevrata in do dokon\xc4\x8dne osvoboditve Maribora in priklju\xc4\x8ditvi spodnje \xc5\xa0tajerske, Prekmurja in dela Koro\xc5\xa1ke k nastajajo\xc4\x8di dr\xc5\xbeavi Slovencev, Hrvatov in Srbov. _NEWLINE_Jo\xc5\xbeko Slobodnik je bil pomemben akter tega dogajanja._NEWLINE_V prvih dneh novembra 1918 sta bila generalu Maistru v veliko pomo\xc4\x8d topni\xc4\x8dar \xe2\x80\x93 ognji\xc4\x8dar Jo\xc5\xbeko Slobodnik, ki je vodil topni\xc5\xa1ka polka, v katerih so ostali le Slovenci na desnem bregu Drave in stotnik Edvard Vaupoti\xc4\x8d, ki je poveljeval enotam na levem bregu Drave. _NEWLINE_Za zasluge v prevratu 1918. leta je Jo\xc5\xbeko Slobodnik pridobil \xc4\x8din oficirja. Ob nastanku Kraljevine Srbov, Hrvatov in Slovencev (SHS) so ga sprejeli v jugoslovansko vojsko, v kateri je slu\xc5\xbeboval kot artilerijski podpolkovnik. Ob za\xc4\x8detku druge svetovne vojne je bil aprila 1941 ujet in je vojno pre\xc5\xbeivel v tabori\xc5\xa1\xc4\x8du. Po vojni se je vrnil in se ponudil v slu\xc5\xbebo jugoslovanski armadi, kjer je bil potem tudi upokojen kot artilerijski podpolkovnik biv\xc5\xa1e jugoslovanske vojske.\n_START_SECTION_\nSpominsko obele\xc5\xbeje\n_START_PARAGRAPH_\nV spomin na svojega rojaka Jo\xc5\xbeka Slobodnika je na njegovi rojstni hi\xc5\xa1i na Radovici pri Metliki 22. novembra 2015 Belokranjsko dru\xc5\xa1tvo general Maister odkrilo spominsko plo\xc5\xa1\xc4\x8do.'